text: L'educació | Activitats | CCCB
  En aquest món sense certeses, que viu sota la dictadura d'un present absolut, sempre canviant i evanescent, quin paper ha de tenir l'educació? Zygmunt Bauman afirma que la cultura líquida moderna ja no és una cultura de l'aprenentatge i l'acumulació, sinó del desinterès, la discontinuïtat i l'oblit. I adverteix que sense una educació universal i enriquidora, que duri tota la vida, quedarà desert i destruït l'espai públic, aquell espai únic en el qual dones i homes fan una traducció constant entre l'individual i el comú, els interessos privats i els col·lectius, els drets i els deures.
  Zygmunt Bauman, catedràtic emèrit de Sociologia de les universitats de Leeds i Varsòvia, i Premi Príncep d'Astúries de Comunicació i Humanitats. Presenta: Jaume Cela, mestre i escriptor.